  Виталий Пронин Пургаос куно пумитаны быдэс ёросэн дасясько.21-тӥ-24-тӥ феврале Пичи Пурга черкогуртын ортчозы гурт спортсменъёслэн 24-тӥ тол шудонъёссы. Куно пумитаны быдэс ёросэн дасясько.Лэсьтӥськон ужъёссэс дыраз быдэстыны чаклало. Ёросысь кивалтӥсьёс дорын нуналлы быдэ кенешонъёс ортчыло, быдэстэм ужъёссылы йылпумъянъёс лэсьто. Гурт шудонъёслы Пичи Пурга черкогуртэ куас база пуктӥське. Пичи пургаос 17-тӥ январе субботник ортчытӥзы, куас сюреслэсь ӟечлыксэ эскеризы, кулэ интыяз лымы люказы.Ёросын ялэмын вал Гурт шудонъёслы сӥзем нылпи суредъёсын конкурс. Отчы 120 пала пиналъёс пыриськизы. Вормисьёс луизы Гожня школаысь Ксения Дедюхина но Дарья Хромова. Тужгес усто суредъёсты Гурт шудонъёс ортчон нуналъёсы Пичи Пурга черкогуртысь ульчаосы ошылэм билбордъёсысь адӟыны луоз.Гурт спортсменъёс но бадӟым вожвылъяськонлы дасясько. Тужгес бадӟым командаез луоз куно пумитась ёрослэн, соос спортысь вань амалъя ӵошатсконъёсы пыриськозы. Туннэ нуналлы тодмо ни командаен шудонъёсын вормисе потэмъёс. Шашкиен шудыны мынозы Эгра, Кез, Сьӧлта, Ува но Юкаменск ёросъёсысь командаос. Шахматэн шудыны дасясько Глазов, Дэбес, Красногорск, Можга но Эгра ёросъёс. Баскетболын воргоронъёс пӧлын нюръяськозы Дэри, Сарапул, Ува, Яр, Можга ёросъёс, нош нылкышноос пӧлын - Алнаш, Вавож, Камбарка, Ува но Яр. Тол шудонъёслэн пуссы.Туннэ нуналлы тодмо ни хоккеен шудонъя 1-тӥ но 2-тӥ зонаосын вормисьёс - Балезино но Вотка ёросъёс. Соос Гурт шудонъёсы мыныны путёвка утӥзы ни. Нош кин луоз соослэн «тушмонзы», тодмо луоз таяз шутэтскон нуналъёсы. Эгра каргуртын пумиськозы 3-тӥ зонае пырись хоккеистъёс. Вань зонаосысь 2-тӥ интые потэмъёс пӧлын но ваче шудонъёс ортчозы на.Валентина Емельянова Туспуктэмез авторлэн  